মোহনবাগানের আবেদনে সাড়া দিয়ে ফেডারেশন ম্যাচই পিছিয়ে দিল সবুজ-মেরুনের। আর তার জন্যই স্বস্তির হাওয়া বাগানে।
আইলিগের টানা দু’টি ম্যাচ ড্রয়ের পরে আগামী রবিবার সবুজ-মেরুনের জন্য অপেক্ষা করছে শিবাজিয়ান্স। শিবাজিয়ান্সের বিরুদ্ধে খেলে ওঠার পরেই মলদ্বীপের দল ভ্যালেন্সিয়ার বিরুদ্ধে অ্যাওয়ে ম্যাচ খেলতে হবে মোহনবাগানকে।
চলতি মাসের ২১ তারিখ এএফসি কাপে মোহনবাগান-ভ্যালেন্সিয়া দ্বৈরথ। সেই ম্যাচ খেলে ফিরেই ২৫ ফেব্রুয়ারি শিলংয়ে গিয়ে আইলিগের অ্যাওয়ে ম্যাচ খেলে আবার ২৮ ফেব্রুয়ারি ভ্যালেন্সিয়ার বিরুদ্ধে হোম ম্যাচে মাঠে নামা অসম্ভব সবুজ-মেরুনের পক্ষে। পরিস্থিতির বিচার করে সবুজ-মেরুন শিবির আগেই আবেদন জানিয়েছিল ফেডারেশনকে। লাজং ম্যাচ যেন পিছিয়ে দেওযা হয়, সেই মর্মে আবেদনও করেছিল বাগান। ফেডারেশনও বিষয়টির গুরুত্ব বুঝতে পেরে ২৫ ফেব্রুয়ারির লাজং ম্যাচ পিছিয়ে দিয়েছে। ম্যাচটি পিছিয়ে ১২ এপ্রিল দেওয়া হয়েছে। পিছিয়ে যাওয়ায় এখন স্বস্তিতে মোহনবাগান।